Sejarah Iban
PENATAI IBAN … Menua Pulau Borneo endang asal penatai bansa Iban,sebedau beserara ari bansa Dayak bukai. Tusun Ke-28 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12.4.2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena Iban Sarawak ke diatu.  UYUT “BEDILANG BESI” TUAI PAKU ILI Uyut “Bedilang Besi” bebini ngambi Nangku anak Saang seduai Selaka lalu beranakka Pala, Linggir, Nisi, Sendai, Empari, Cheremi enggau Entemang. Pala belaki ngambi Renggie Uchu Jantin “Moahari” ari Padeh lalu beranakka Kalanang II, Saang, Busu II, Janta, Jantin enggau Radin. Kalanang II bebini ngambi Payung lalu  beranakka Uyut II; Uyut II bebini jadi enggau Sawat lalu beranakka Linggir “Mali Lebu”.  Tuai Bujang Berani ti benama Linggir tu bebini jadi enggau Anong lalu beranakka Umang, Penghulu Kinyeh, Saang II. Umang belaki jadi enggau Penghulu Garran “Lembang Batu” lalu beranakka Uyut III, Saga, Tupang, Cherembang, Libau, Kerbau enggau Attat. Peturun anak telesak Tindin “Pimpin Bragah Ngindang” tu agi nguan menua Batang Paku nyentuk ke maya hari diatu. Kelimpah ari nya, mayuh sida tu berumpang menua Sungai Kalaka di sebelah menua Batang Krian enggau Sebelak nyentuk ke menua Batang Rajang (Sarikei, Pakan, Julau, Kanowit enggau ti bukai).   AWAN ARI PADEH NYADI TUAI PAKU ULU Peturun Tindin “Bragah Ngindang” seduai Entinggi “Keti Aur Tulang” iya nya Uyut “Bedilang Besi” bebini ngambi Nangku anak Saang seduai Selaka lalu beranakka Pala, Linggir, Nisi, Sendai, Empari, Cheremi enggau Entemang.  Menyadi indu Uyut “Bedilang Besi” ti benama Beremas belaki jadi enggau Blaki lalu beranakka Tur “Bayang Kain”, Ugap enggau Lada. Sida tu diau mendam sereta bumai betaun di  Tanjong Kundong sama enggau menyadi Blaki ke benama Jimbai, Jelema, Umar, Buma enggau Kadir. Maya nya bala Dayak Iban di menua nya udu amai dikachau bansa Seru ti datai ari Bukit Tengkalat. Maya nya bala Seru bejalaika kayau anak ngulu Melupa melunggang ke Rimbas lalu ngili Keribau sereta nujah  Batang Rimbas lalu ngulu Sungai Ulai.  Datai ba Bukit Tampak Panas raban bansa Seru nya nengah Tinting Kara lalu rembus ba Sungai Engkaru di Sungai Paku. Datai ba Nanga Engkaru sida ngili Sungai Paku lalu datai ba Nanga Samu.  Dia mih seraban bala Seru betemu enggau bala nembiak Belaki ke mansang ngetau sama enggau indu lelaki nengah jalai umai.  Bala Seru pan enda chamang-chamang lalu nyerang sida. Tiga iku sida ke parai maya nya iya nya  Blaki seduai bini iya Beremas enggau Kadir. Ninga penusah tu Jimbai, Umar, Buma enggau Jelema sereta sida serumah bukai begau deka bebalas. “Apuu…, amai deka beambu munsuh enggau kitai Iban mih bansa Seru nya! Alauuu…kita bebalas,” pia ku Jimbai.  Sida pan beguai-guai bedarat nitihka bala Seru nya. Datai ba nanga Samu, Jimbai pan merejuk ai Sungai Samu ba nanga lalu terengkah ba tebing seberai lalu majak nitihka bekau bala Seru nya. Datai ba tuchung Bukit Tampak Panas, Jimbai ke dulu pan tepeda sereta betemu enggau munsuh ti benung niki buah engkeranji padi. Seiku ari sida ti nguan ba ai sungai benung ngantuk duduk. Jimbai manchak munsuh nya ngena sangkuh. Dua iku bala Seru ti datai deka bebalas tang nyadi dengah Jimbai mega.  Meda baka nya bala Seru pan berumban ngerarika diri. Jimbai enggau bala iya pan seruran ngagai munsuh sida nya. Enda lama udah nya sida pan betemu enggau munsuh. Bendar sida bamuk enggau bala Seru ti nguji deka ngetanka diri; tang laban ti udah tulah dulu mungkar Dayak Iban nya, bala Seru pan alah. Pala Blaki, Beremas enggau Kadir ti udah didengah Seru ba Nanga Samu pan dirampas sida. Bala munsuh ti agi idup rari tang Jimbai enggau bala iya enda nitihka sida nya laban udah lelak bendar. Pala sida tiga ti dirampas sida Jimbai tadi enda dibai pulai lalu ditumbakka sida ba sepun kayu tapang. “Tapang tu lalu diempu kitai ke ngelaban Seru nya. Anak uchu Uyut enda enggau bempu tapang tu laban iya nadai enggau kitai nitihka munsuh,” pia ku Jimbai bejaku. Uyut “Bedilang Besi” amat enda enggau sida Jimbai  laban nadai ninga rita pasal  penusah nya, ukai iya enggai. Tambah mega iya endang jauh diau di ili Batang Paku di Nanga Selamui udah ke bebini nguaika Nangku anak Saang seduai Selaka. Berengkah ari nya mih Dayak Iban serata menua Batang Paku sereta peturun anak telasak Tindin bemunsuh enggau bansa Seru. Udah penyarut nya, bansa Seru nyau majak deka ngelaban bala Dayak Iban di sebelah Ulu Paku. Sida mega minta bantu bansa Baketan enggau Beliun. Meda baka nya sida Jimbai  enda berani diau ba tebing ai Sungai Paku agi. Sida pan rari ke Ulu Sungai Samu lalu berumah ba Nanga Meluang. AWAN MANTU JIMBAI NGAYAU SERU Lebuh sida diau ba Nanga Meluang, tuai Iban seiku ke benama Awan ari Padeh bisi ninga rita penusah orang Batang Paku ke mayuh bendar munsuh ti selalu ngayau sida Jimbai semenua. Nya alai iya pan nemuai ngagai rumah Jimbai di Nanga Meluang. “Penatai aku ke menua kita ditu, ukai penemuai semina rindu ati aja tang bisi kebuah, bisi tuju. Aku sinu sereta muras amai ninga rita bansa Iban di menua kita ditu udu amai dikayau munsuh. Sapa munsuh kitai Iban ditu, unggal?” pia ku Awan ngepunka randau sida. “Bansa Seru nya mih, unggal. Tang diatu nyau mayuh semayuh bala Baketan enggau bala Beliun mantu sida nya. Udah menyadi tuai kami ti benama Belaki seduai bini sereta menyadi kami empu dibunuh sida Seru suba, nya mih pun kami di Batang Paku ditu beambu munsuh enggau sida nya. Sida ti dulu mungkar nanjar munuh kami dulu. Kami ukai kala bisi uti bunuh enggau sida nya,” pia ku saut Jimbai. “Ngelama tu kumbai aku manah-manah mih sida Seru, Baketan enggau Beliun nya diau semenua enggau kita di Paku ditu. Diatu sida udah deka bemunsuh enggau kitai Iban nadai ku enggau mih. Nya alai aku deka nguluka kitai Iban ari Padeh mantu bansa kitai Iban di Batang Paku ditu munaska nya,” pia ku timbal Awan baru. Gaga amai sida Jimbai semenua ninga jaku Awan nya. Sida nemu Awan nya endang seiku ari tuai Bujang Berani Iban di Padeh.  “Ngelama tu kami enda berani ngelaban munsuh kediri laban kami enda mayuh tubuh. Tu manah bendar nuan datai deka mantu kami. Sayauka  menua Batang Paku tu enti enda ulih diempu kitai Iban. Munsuh makin mayuh bendar, kenyau ari ulu Paku nyentuk ke Julau enggau Kanowit lalu nyentuk ke Batang Rajang; bansa Seru, Baketan, Beliun, Segalang enggau bansa Rajang nya endang nyadi munsuh kita Dayak Iban magang laban sida nya udah dulu ngachau sereta munuh bala kitai Iban sebelah umai, sebelah kebun,” ku Jimbai nimbal Awan baru. “Nya alai berengkah ari diatu, aku minta semua kita lelaki nyediaka diri bebalas sereta muru munsuh nya. Kati kita udah sedia deka enggau aku ngayau?” ku Awan. “Sedia. Alaauuu…, kitai ngayau diatu!” ku Jimbai. Ninga munyi nya, Awan pan ngaga perambu begulai enggau Jimbai nguluka bala Iban ngayau bala Seru enggau Baketan di ulu Layar laban agi bisi munsuh tedai dengah Awan. Udah sida nyendiaka bekal enggau perengka kayau ti bukai, sida pan nurun ke ulu Layar. Ba kayau tu, balat amai munsuh tasah ditachahka bala Awan enggau bala Jimbai. Udah nya sida ngayau ngalahka bala Baketan di ulu Anyut. Udah munsuh di ulu Sungai Anyut nya alah, semua bansa Seru enggau Baketan di menua Paku enda berani agi begulai pendiau enggau Iban Batang Paku lalu rari ke  Julau enggau Kanowit. Udah bala Dayak Iban mujur muru munsuh sida ari Batang Paku, Awan pan madahka diri deka jadi enggau Lada; iya nya anak indu Belaki seduai Beremas. Udah Awan ngisi peminta derian palit mata, Awan seduai Lada pan jadi melaki bini. Udah Awan jadi enggau Lada, Awan pan  dipaduka sida semenua megai menua ari Nanga Samu lalu ngulu Batang Paku. Menua Paku ili enggau Sungai Anyut dipegai Uyut “Bedilang Besi” anak Busu, menantu Saang seduai Selaka. Udah munsuh nyau nadai agi, Awan nguluka sida Jimbai mansutka diri ari ulu Samu ke Batang Paku baru. Angkat sida ari Nanga Meluang, sida pan diau mendam di sungai Labi agi dalam  Sungai  Samu mega. Udah nya sida pan pindah baru ngagai tanah antara  Sungai Samu enggau Batang Paku. Lebuh diau dia, Awan pan ngatur bala sida ti patut bempu temuda nebing ai Batang Paku ke udah diperimba bansa Baketan ke diau dia dulu ari bansa Iban di Batang Paku. Angkat ari menua  antara  Sungai Samu enggau Sungai Paku, sida pan  pindah lalu diau bumai betaun di Tembawai Engkabang,  Nanga Sengiam, Tembawai Nunggie enggau Sungai Mengeris. Lebuh sida diau di Sungai Mengeris, sida lalu ngatur baru semua rimba ari ulu enggau ari ili Sungai Mengeris.  Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive, The Sarawak Journal 1994-The Source of Iban History, Benedict Sandin)                                                                       (Betampung ba Tusun Ke-29  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih beserakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115  Oleh HARRY USUP UMBAR 
See author's posts
